《送王道元运判致政归潜皖》
宋代·王铚

好山如幽人，深绝常避地。
潜峰独呈露，孤立信奇最。
高拥一峰独，缥缈乱云气。
万古招行人，谁与赏心会。
我公实仙才，昆阆失品次。
挽公青霞襟，来作绣衣使。
终寻汗漫游，高举九霄外。
行色开画图，秋容掩新霁。
造化为我娱，神超物无累。
我穷知音稀，与世久无味。
落叶扫不禁，岁月水东逝。
愁作送公诗，出门更何诣。
赠言词亦贫，无以扫高谊。
野宿慎衣裘，独霜方夜坠。

作者简介：王铚，生卒年月不详。字性之，自号汝阴老民，世称雪溪先生。高宗建炎四年（1130），纂集太宗以来兵制。绍兴四年（1134）书成，赐名《枢庭备检》。后罢为右承事郎，主管台州崇道观，续上《七朝国史》等。九年，为湖南安抚司参议官。晚年，遭受秦桧的摒斥，避地剡溪山中，日以觞咏自娱。